Lyriel

Lyriel היא להקת מטאל מגרמניה שמנגנת מטאל סימפוני, מטאל גותי ופולק מטאל. הלהקה הקליטה עד כה חמישה אלבומים והוציאה DVD של ההופעה החיה.

 היסטוריה 

הרכב הלקה לא השתנה בשנותיה הראשונות: מהקמתה ב-2003 ועד 2008. הלהקה הופיעה בתור מופע חימום ללהקות Elis, Visions of Atlantis, Regicide, Xandria, Schandmaul, Corvus Corax, Saltatio Mortis, Oomph, Schelmish, Korpiklaani ו-Manfred Mann's Earth Band.

ב-2005 הלהקה יצאה לסיבוב הופעות בגרמניה, אוסטריה ובלגיה עם Elis ו-Visions of Atlantis. בפברואר 2006 הופיעה הלהקה בסיבוב ההופעות "Romantic Darkness Tour" ביחד עם Regicide ו-Xandria. הם הופיעו גם בפסטיבל הרוק הקלטי בטירת גרייפנשטיין בהסן - הופעה שצולמה בוידאו ולאחר מכן יצאה על DVD. 

ב-17 בינואר 2005 הוציאה את אלבומה הראשון Prisonworld ובו בלט השיר "Lind e-huil" שהושר בסינדרין - שפה עלפית בדיונית שהמציא ג'. ר. ר. טולקין. השיר "The Symmetry of Disfiguration" שאב השראה מהקומיקס "Elfquest" מאת ונדי וריצ'רד פיני.

ב-29 בספטמבר 2006 הוציאה הלקה את אלבומה השני Autumntales. האלבום המשיך את סגנונה של הלהקה וכלל גרסת כיסוי לשיר "Hijo de la Luna". באלבום שולבו כלי מיתר קלאסים שזכו לשבחים, כמו גם שירתה של ג'סיקה טיריונג. השיר "My Favourite Dream" הוקלט ביחד עם סאבין דנזר מלהקת Elis ונחשב לאחד השירים הכבדים באלבום.

בספטמבר 2008, המתופף דניאל דה בר עזב את הלהקה והוחלף על ידי מרקוס פידורה. מאז השתנה הרכב הלהקה מספר פעמים.

ב-2009 יצא אלבום האוסף The First Chapters, שכלל שירים משני האלבומים הראשונים שהוקלטו ו/או נערכו מחדש. ב-29 בינואר 2010 יצא אלבומם השלישי, Paranoid Circus. באלבום הופיע בהופעת אורח המדבב הגרמני זימון יגר (שדיבב בגרמנית שחקנים ובהם הית' לדג'ר ומאט דיימון), שהקריא קטעים מהסיפור הקצר "The Wolf" מאת הרמן הסה. קטע זה הוא קטע אווירתי שנועד להכניס את האווירה המיתולוגית והימי-ביניימית לאלבום. אף שהאלבום שמר על הסטנדרטים המוזיקליים הגבוהים של קודמיו, מבקרי מוזיקה העירו שחסר בו הקצב המהיר של קודמיו. באפריל 2011 הוציאה הלהקה מחדש את האלבום עם עטיפה חדשה ושני שירי בונוס. 

ב-2011 חתמה הלהקה בחברת התקליטים AFM Records ובפברואר 2012 הוציאה אלבום נוסף: Leverage. האלבום כלל דואט עם תומאס לינדנר, הסולן של Schandmaul. האלבום זכה לביקורות חיוביות בגרמניה, באוסטריה ובממלכה המאוחדת. עם זאת, המבקרים ציינו שהוא "מאבד קצת קיטור" ונהיה פחות אנרגטי סמוך לסופו, ושהלהקה הייתה צריכה להתפתח יותר לכיוון של שירי מטאל כבדים. באלבום נכללו השירים "The Road Not Taken", המהווה ביצוע מוזיקלי לשיר בעל שם זה מאת רוברט פרוסט, והשיר "Parting", שהוא ביצוע מוזיקלי לשיר מאת שרלוט ברונטה. במהדורה המורחבת נוספה גרסה של השיר "Everything's Coming Up Roses" של להקת Black.

האלבום החמישי של הלהקה, Skin and Bones, יצא בספטמבר 2014, לאחר שהבסיסט שטפן פלדמן עזב את הלהקה. במרץ 2015, החבר המייסד אוליבר טיריונג הודיע על פרישה מהלהקה מסיבות בריאות. הוא הוחלף בתומאס ראזר באפריל של אותה שנה. באפריל 2015 הוציאה הלהקה מיני-אלבום שנקרא "10".

בתחילת שנות ה-20 של המאה ה-21 הוציאה הלהקה מחדש את אלבום ההופעה מ-2005 וכן הוציאה מספר סינגלים בשנים 2023–2025.

 סגנון מוזיקלי 

הלהקה התחילה כלהקת רוק קלטי ופולק מטאל, והרפרטואר שלה כלל בלדות ששאבו השראה מימי הביניים עד לשירי רוק כבד ששולבו בו אלמנטים של מוזיקה קלאסית ומוזיקת עם. בהמשך שינתה הלהקה את סגנונה למטאל סימפוני כבד יותר עם השפעות של מטאל גותי. כיום ניתן לתאר את המוזיקה שלה גם כמטאל גותי סימפוני. את הלהקה מובילה הסולנית ג'סיקה טיריונג עם שירה נשית צלולה, ללא שירה גברית לצידה. 

 חברי הלהקה 

 חברים נוכחיים 
 ג'סיקה טיריונג Jessica Thierjung - סולנית, שירה נשית (2003–היום)
 לינדה לאוקמפ Linda Laukamp - צ'לו, שירת רקע (2003–היום)
 יון לאוקמפ Joon Laukamp - כינור (2005–2010, 2011–היום)
 מרקוס פידורה Marcus Fidorra - תופים (2008–היום)
 טים זוננשטול Tim Sonnenstuhl - גיטרות (2011–היום), גיטרת באס (2011)
 תומאס ראזר Thomas Raser - גיטרת באס, שירת רקע (2015–היום)

 חברים לשעבר 
 קלאודיה שפר Claudia Schäfer - כינור (2003–2005)
 דניאל דה בר Daniel de Beer - תופים (2003–2008)
 סוון אנגלמן Sven Engelmann - גיטרת באס (2003-2010)
 מרטין אהמן Martin Ahmann - קלידים (2003–2010)
 אוליבר טיריונג Oliver Thierjung - גיטרות (2003–2013), גיטרת באס (2013–2015), שירת רקע (2003–2015)
 מתיאס קירכלר Matthias Kirchler - גיטרת באס (2010–2011)
 יוהאנס אנאנד Johannes Anand - כינור (2010–2011)
 שטפן פלדמן Steffen Feldmann - גיטרת באס (2011–2013)

 דיסקוגרפיה 

אלבומי אולפן
Prisonworld (2005)
Autumntales (2006)
Paranoid Circus (2009)
Leverage (2012)
Skin and Bones (2014)

אלבומי אוסף
The First Chapters (2009)

EP
10 (2015)

DVD
Live auf Burg Greifenstein: הופעה חיה בטירת גרייפנשטיין בפסטיבל הרוק הקלטי השלישי באוויר הפתוח (2005)

 קישורים חיצוניים 

קטגוריה:להקות גרמניות
קטגוריה:להקות מטאל גותי
קטגוריה:להקות מטאל סימפוני